নিউজিল্যান্ড-বাংলাদেশ ম্যাচে আলো বিপত্তির জেরে ফের প্রকাশ্যে চলে আসছে সিএবি’র অন্তর্কলহের ছবি। একদিকে সিএবি প্রেসিডেন্ট সৌরভ গঙ্গোপাধ্যায় সিদ্ধান্ত নিয়ে ফেলেছেন যে, ফাইনালের দিন তিনি ও যুগ্ম-সচিব অভিষেক ডালমিয়া মিলে ফ্লাডলাইট টাওয়ারগুলোর ওপর নজরদারি চালাবেন।
অন্যদিকে সিএবি’র কোষাধ্যক্ষ বিশ্বরূপ দে অন্তর্ঘাতের অভিযোগ ওঠায় প্রবল ক্ষুব্ধ। গোটা ঘটনার তদন্ত চেয়ে আজ, সোমবার তিনি পুলিশ কমিশনারের দ্বারস্থ হচ্ছেন। শনিবারের ম্যাচে আলো নিভে খেলা ১৩ মিনিট বন্ধ থাকার পর ফাইনালের আগে যুদ্ধকালীন তৎপরতা সিএবি-তে। প্রাথমিকভাবে ফ্লাডলাইট দেখাশোনা করার দায়িত্বপ্রাপ্ত সংস্থার কর্মীর ভুলেই শনিবার বিপত্তি ঘটেছিল বলে মনে করা হচ্ছে। তবে অন্তর্ঘাতের তত্ত্বও উড়িয়ে দেওয়া হচ্ছে না। যে কারণে ফাইনালের আগে বাড়তি সতর্ক সৌরভ।
রবিবার ছুটির দিন ছিল। সৌরভ দিল্লিতে গিয়েছিলেন ব্যক্তিগত কাজে। তবে সারাদিন ধরে দফায় দফায় অন্যান্য সিএবি কর্তাদের সঙ্গে ফোনে তিনি কথা বলেন। তখনই তিনি জানিয়ে দিয়েছেন যে, ফাইনালের দিন ফ্লাডলাইটের চারটি টাওয়ারেই বিশেষ নজরদারি চালানো হবে।
সেই সঙ্গে প্রত্যেকটি টাওয়ারে অপারেটরের সংখ্যা বাড়ানো হচ্ছে। এতদিন প্রত্যেকটি ফ্লাডলাইটের জন্য একজন করে অপারেটর থাকতেন। সেই সঙ্গে বেসরকারি বিদ্যুৎ সরবরাহকারী সংস্থা ও জেনারেটর সংস্থার কর্মীরা থাকতেন। কিন্তু রবিবার ফাইনালের দিন দু’জন করে অপারেটর রাখা হবে। সিএবি’র এক কর্তা বলছেন, ‘‘শুধুমাত্র বিদ্যুৎ সংযোগ পরিবর্তন করা ছাড়া অপারেটরের আর কোনও দায়িত্ব নেই। তবু আমরা কোনও ঝুঁকি নিতে চাই না। তাই ফাইনালের দিন বাড়তি একজন করে অপারেটর রাখা হবে।’’
এদিকে, অন্তর্ঘাতের অভিযোগ ওঠায় ক্ষোভ গোপন করছেন না সিএবি’র কোষাধ্যক্ষ। তিনি চান, তদন্ত করে কে দায়ী সেটা প্রকাশ্যে আনা হোক। আজ, সোমবার কলকাতার পুলিশ কমিশনার রাজীব কুমারের কাছেও সেই আবেদন করবেন তিনি। বিশ্বরূপ বলছেন, ‘‘বলা হচ্ছে, সিসিটিভি ফুটেজে কোনও এক ব্যক্তিকে নাকি দেখা গিয়েছে আলোর সুইচ বন্ধ করতে। পুলিশের এত নজরদারির মধ্যে এরকম সত্যিই কিছু ঘটে থাকলে তো নিরাপত্তা নিয়েই সংশয় তৈরি হয়ে যায়।’’ সেই সঙ্গে তিনি বলছেন, ‘‘অন্তর্ঘাত হয়েছে নাকি অন্য কিছু, আমি চাই পুলিশই সেটা তদন্ত করে বার করুক। পুলিশ কমিশনারের কাছেও সেই আর্জিই জানাব। সত্যিটা সামনে আসা সকলের জন্যই খুব জরুরি। তা নাহলে কাদা ছোড়াছুড়ি চলবে।’’
সোমবার দুপুরে আবার সিএবি’তে জরুরি বৈঠক ডেকেছেন সৌরভ। সেখানে বেসরকারি বিদ্যুৎ সরবরাহকারী সংস্থা, জেনারেটর সংস্থা, ফ্লাডলাইট তত্ত্বাবধানের দায়িত্বপ্রাপ্ত সংস্থার প্রতিনিধিদের পাশাপাশি ডাকা হয়েছে বিশেষজ্ঞদের। কী কারণে শনিবার আলো নিভে গিয়েছিল, তা নিয়ে ফের একবার আলোচনা করা হবে। সেই সঙ্গে ৩ এপ্রিল সতর্কতা হিসাবে কী কী করা যেতে পারে, সেটারও খসড়া তৈরি করা হবে। আপাতত ঠিক হয়েছে, প্রত্যেকটি টাওয়ারে সিএবি কর্তাদের নজরদারির জন্য মোতায়েন করা হবে। টাওয়ারের কাছাকাছি কোনও আগন্তুককে যেতে দেওয়া হবে না। এ ব্যাপারে পুলিশকেও নির্দেশ দেওয়া হবে।
যা দাঁড়াচ্ছে, ফাইনালের আগে সিএবি’তে আর একটা রুদ্ধশ্বাস ম্যাচ শুরু হয়ে গিয়েছে। এবং এখনই সেই ম্যাচ শেষ হওয়ার কোনও ইঙ্গিত নেই।